משתתפי עצרת איחוד הימין האמריקאי בשארלוטסוויל, אוגוסט 2017
בארצות הברית, **הימין האלטרנטיבי** (באנגלית: **Alternative Right**), הידוע בכינוי המקוצר **אלט-רייט** (**Alt-right**), הוא מונח רחב הכולל שורה של אידאולוגיות, קבוצות ויחידים בימין הרדיקלי הדוחות את תפיסות הזרם השמרני המרכזי לטובת דעות אנטי-ממסדיות ולפעמים אנטי-חוקתיות. התנועה הואשמה בגזענות, באנטישמיות ובתמיכה בלאומנות לבנה. פעילות התנועה מאופיינת בשימוש רב במדיה חברתית.

באוגוסט 2017, התנועה הייתה מעורבת בעצרת איחוד הימין בשארלוטסוויל.

רקע היסטורי
-----------

תנועת הימין האלטרנטיבי אינה קבוצה אחידה ומאורגנת ולא ניתן להצביע על מנהיג או מייסד מסוים[דרוש מקור]. אולם, בעיני רבים ג'ארד טיילור, המייסד של האתר הגזעני "אמריקן רנסאנס" (American Renaissance), ומחבר הספר "זהות לבנה: מודעות גזע במאה ה-21" נחשב לאב האידאולוגי של תנועת האלט-רייט. הוגה המושג "אלט-רייט" הוא ריצ'רד ספנסר, הוגה דעות המזוהה עם ארגוני עליונות לבנה, שנחשב בעיני רבים למייסד של תנועת ה"אלט-רייט" בזמן שערך את מגזין 'טאקי' (Taki Magazine) ולמנהיג הבולט שלה. ב-2010 ייסד ספנסר את האתר AlternativeRight.com, שהפך לשופר מרכזי של התנועה. התנועה הורכבה אז מאסופה של קבוצות שהתנגדו בצורה זו או אחרת לקונצנזוס הפוליטי בארצות הברית, הן הרפובליקני והן הדמוקרטי. בהמשך הצטרפו קבוצות נוספות שנטייתן העיקרית הייתה אנטי-פמיניזם, התנגדות לנאו-שמרנות, אנטי גלובליזציה, ריאקציונריות חדשה ועמדות פרו-רוסיות.

התמיכה בטראמפ
-------------

הימין האלטרנטיבי החל לקבל תשומת לב רבה מצד התקשורת במהלך הקמפיין של דונלד טראמפ ב-2015-2016. טראמפ קיבל תמיכה רבה מפעילי טוויטר, פייסבוק ויוצרי ממים שהציפו את הרשתות החברתיות בשיח חיובי אודותיו. הפעילים אלו החלו לזהות את עצמם כאלט-רייט, אך לא תמיד קישרו את עצמם לתנועה של ריצ'רד ספנסר. מילו יאנפולוס למשל, עיתונאי הומוסקסואל קתולי, ששימש עורך של אתר החדשות ברייטברט, טען שהוא תומך במטרות רבות של התנועה והגדיר אותה כתנועה של אנשים צעירים שנעים להיות איתם, ממגוון של רקעים אתניים, שמשתמשים בהומור כדי להעביר מסרים נגד הממסד. הוא גינה את החלקים הגזעניים של התנועה ואמר שהם מיעוט בה ושהתנועה איננה בעד 'עליונות לבנה', אלא בעד 'עליונות מערבית'. לטענתו, תנועת האלט-רייט כינסה בתוכה קבוצות מגוונות: כאלו שהתנגדו להגירה בלתי חוקית לארצות הברית, מתנגדי האסלאם הקיצוני, אנשי מסיבת התה, תומכי ישראל, מתנגדי הצנזורה בקמפוסים בארצות הברית, ליברטריאניים וליברלים קלאסיים. החל מ-2016 הסמל האינטרנטי המרכזי של התנועה הוא 'פפה הצפרדע' (Pepe the frog) שבמקור לא היה קשור לתנועה.

ביקורת כנגד בבחירות 2016
------------------------

בתקופת הבחירות הכלליות ב 2016 בארצות הברית, האלט-רייט הואשם על ידי רבים בגזענות ותמיכה בעליונות לבנה. הילרי קלינטון, המועמדת הדמוקרטית שהתמודדה מול טראמפ, ביקרה את טראמפ על שניהל קמפיין גזעני: "אנו חיים באווירה פוליטית טעונה. באופן גס וכללי, אנחנו יכולים לשים חצי מתומכי טראמפ במה שאני מכנה: 'סלסלת הנתעבים' (Basket of deplorables): הגזענים, הסקסיסטיים, ההומפוביים, שונאי הזרים, איסלאמפוביים, מה שתרצו. ולצערנו, יש אנשים כאלו, והוא רומם אותם". הזיהוי של מחצית מתומכי טראמפ עם גורמים גזעניים, הוביל גורמים בתקשורת האמריקאית לזהות את תנועת האלט-רייט שתמכה בטראמפ כתנועה גזענית. אתר החדשות ברייטבארט הואשם בכך שהוא מקדם את האג'נדה של פעילי נאו-נאציזם ועליונות לבנה וסטיב באנון, עורכו הראשי, הואשם שהוא "הברון" של תנועת האלט-רייט ובעל נטיות אנטישמיות. לאחר שהפך למנהל הקמפיין של טראמפ, אמרה הילרי קלינטון: "האיחוד דה פקטו בין ברייטבארט לקמפיין של טראמפ מייצג הישג יוצא דופן אלט רייט". חיזוק נוסף לתחושות אלו התקבל כאשר חשבון הטוויטר של מילו יאנופולוס, עורך וכתב באתר, הושעה לצמיתות לאחר שהואשם על ידי מנהלי האתר בעידוד הסתה נגד שחקנית הקולנוע האפרו-אמריקאית, לזלי ג'ונס. 

על ביקורת זו הגיבו עורכים ברייטבארט בדחייה. ג'ואל פולאק ומילו יאנפולוס, הגנו על באנון ועל יחסו ליהודים והאשימו את המבקרים ברדיפה ממניעים פוליטיים וציניים. יאנפולוס עצמו אמר: "בעיתונות מאשימים את האלט-רייט כתנועה הומפובית וגזענית, אך מתעקשים להכתיר אותי, יהודי הומוסקסואל שלא סותם את הפה לגבי בני הזוג השחורים שלו, כמנהיג של התנועה. משהו לא ממש מסתדר כאן".

לאחר הבחירות לנשיאות ב-2016
---------------------------

לאחר הבחירות בארצות הברית נוצר פיצול בתנועת האלט-רייט, כאשר התנערו ממנה ומהתיוג שלה גורמים שראו את עצמם כחלק ממנה בעבר. פול ג'וזף ווטסון (Paul Joseph Watson), יוטיובר, שדרן רדיו ודמות מרכזית שתמכה בטראמפ בתקופת הבחירות בטוויטר, התנער מהקשר לאלט-רייט ומהאלמנטים הגזעניים שנקשרו לתנועה וטען שיש להפריד בין הימין החדש לאלט-רייט. לטענתו, הימין החדש הוא שעזר לטראמפ לנצח בבחירות ולא החלקים הגזעניים של אלט-רייט. באופן דומה, מיילו ינופולוס, כתב אחרי הבחירות שהתנועה 'מתה' ושכל מה שנותר בה הם כעת ניאו נאציים. הוא האשים את התקשורת, שלטענתו מיתגה את התנועה כתנועה גזענית וגרמה בכך לנהירה בפועל של גזענים לתוכה. לגבי הסמל 'פפה הצפרדע', יאנפולוס טען שהסמל הצליח להימלט מההגדרה המחודשת של האלט-רייט ועדיין נשמר כסמל למרדנות והתנגדות חיובית כלפי השמאל הפרוגרסיבי.

ראו גם
------

* סטיב באנון
* חדשות ברייטברט
* מיילו ינופולוס
* הדיילי סטורמר

קישורים חיצוניים
----------------

ויקישיתוף מדיה וקבצים בנושא **הימין האלטרנטיבי** בוויקישיתוף
* ריאיון ב CNBC, מילו יאנפולוס בזמן הבחירות בארצות הברית: מהו ה Alt Right? (באנגלית) 8.9.2016
* ישי שוורץ, Banal, Incoherent, anti-Semitic and pro-Trump: Why We Should Take the Alt-right Seriously, באתר הארץ (באנגלית)
* יוסף הירש, ‘אלט רייט’: החצר האחורית של הימין האמריקני, באתר מידה, 15 בנובמבר 2016
* אתר למנויים בלבד עפרי אילני, מילון מושגים מחזית הריאקציה, באתר הארץ, 23 בנובמבר 2016
* אתר למנויים בלבד טלי קרופקין, ניו יורק, האבולוציה על פי האלט רייט: עיתונאים, שחורים ויהודים אינם מפותחים כמו לבנים, באתר הארץ, 20 באוגוסט 2017
* אתר למנויים בלבד שחר פלד, נשות האלט-רייט בארה"ב מסייעות לנווט את התנועה אל המיינסטרים והנורמליות, באתר הארץ, 13 בנובמבר 2017
* אתר למנויים בלבד הגרדיאן, לרקוד עם נתעבים: במסיבה עם הימין האלטרנטיבי של ארה"ב, באתר TheMarker‏, 31 בינואר 2018

### וידאו

* ניצן הורביץ, המערכת בהגשת מיקי חיימוביץ', עונה 5 פרק 4, הנאצים של אמריקה, 2018

הערות שוליים
------------

1. ↑  Alt-right - Conservapedia, www.conservapedia.com (באנגלית)
2. ↑  "The alt-right doesn't care about the Constitution". *Washington Monthly* (באנגלית אמריקאית). 2017-03-19. נבדק ב-2018-10-26.
3. ↑  Claps News (2017-08-15), *Ben Shapiro explains the Alt-Right*, נבדק ב-2018-10-26
4. 1 2  ADL, Stephen Bannon: Five Things to Know
5. 1 2  What is the alt-right? A refresher course on Steve Bannon's fringe brand of conservatism, LA times
6. ↑  Jason Wilson, 'The races are not equal': meet the alt-right leader in Clinton's campaign ad, the Guardian, ‏2016-08-26 (באנגלית)  
Gray, Rosie (2017-08-13). "The Alt-Right's Rebranding Effort Has Failed". *The Atlantic* (באנגלית אמריקאית). נבדק ב-2018-06-17.  
חסידי עליונות הגזע הלבן בארה"ב מתגייסים למען טראמפ, באתר גלובס, 12 בינואר 2016
7. ↑  ADL, Richard Spencer: Five Things to Know
8. 1 2  An Establishment Conservative’s Guide To The Alt-Right, Breitbart
9. ↑  NYmag, How Internet Trolls Won the 2016 Presidential Election
10. ↑  The New Yorker, How Alt-Right "Fellow-Traveller" Milo Yiannopoulos Cracked Up the Right
11. 1 2 3  Milo yiannopoulos, **Dangerous**, Dangerous Books, 2017, עמ' 47-49
12. 1 2  ריאיון בערוץ 4, Milo Yiannopoulos' fiery interview with Channel 4 News, ‏18.11.2016
13. 1 2 3  ריאיון ב CNBC, Milo Yiannopoulos: What The ‘Alt-Right’ Is Really About
14. ↑  vox, Pepe the Frog was killed by his creator. But his alt-right legacy lives on.
15. ↑  "Pepe the Frog branded a 'hate symbol'". *BBC News* (באנגלית בריטית). 2016-09-28. נבדק ב-2017-09-13.
16. ↑  CNN, Clinton: Trump supporters in 'basket of deplorables...
17. ↑  The Independent, Steve Bannon: the alt-right media baron who has the ear of the President-elect
18. ↑  cnn, Trump aide's ex-wife claims he made anti-Semitic remarks
19. ↑  Bloomberg, Milo Yiannopoulos Is the Pretty, Monstrous Face of the Alt - Right
20. ↑  CNN, Joel Pollak: "Defamatory" To Call Breitbart A "White Nationalist Website"
21. ↑  Pearce, Matt (2016-11-29). "The 'alt-right' splinters as supporters and critics agree it was white supremacy all along". *Los Angeles Times* (באנגלית אמריקאית). ISSN 0458-3035. נבדק ב-2017-09-14.